মই বিধানসভাৰ সদস্য কিয় হৈছিলো ? ( ডঃ ভূপেন হাজৰিকা ) - বৌদ্ধিক বিচাৰ\nচ'ৰাঘৰ / ইত্যাদি / মই বিধানসভাৰ সদস্য কিয় হৈছিলো ? ( ডঃ ভূপেন হাজৰিকা )\nমই বিধানসভাৰ সদস্য কিয় হৈছিলো ? ( ডঃ ভূপেন হাজৰিকা )\nচেপ্তেম্বৰ 7, 2017\tইত্যাদি মন্তব্য কৰক 556 দৰ্শন\nসক্রিয় ৰাজনীতি অর্থাৎ বিধান সভাৰ সদস্য হৈ মন্ত্রী হোৱাৰ কোনো আশা বা সপোন মোৰ কোনো কাহানিও নাই। মই পলিটিকেল চাইন্সত এম. এ. পাছ কৰিছো ৰাজনীতি জানিবৰ কাৰণে। তাৰ পাছত বিধান সভাৰ মজিয়ালৈ সোমাইছোঁ। অল ইণ্ডিয়া ৰেডিঅ'ৰ টকৰ (Talk) বিষয়া হিচাপে শ্বিলঙৰ বিধান সভাৰ ভিতৰত সোমাই ইমান জঘন্য কিছুমান ব্যক্তি দেখাৰ সৌভাগ্য ঘটে যে তালৈ কোনো দিনে বিধায়ক ৰূপে সোমোৱাৰ ইচ্ছা নাছিল। ৰেডিঅ'ৰ বাবে এই ডাঙৰ ডাঙৰ ৰাজনীতিজ্ঞ-সকলৰ ইংৰাজী যেতিয়া শুধৰাই দিবলগীয়া হয়, তেতিয়া ভাবোঁ : ইচ্ ৰাম, এইবিলাক মানুহ কেনেকৈ বিধায়ক হৈছে? গতিকে কোনো লোভেই নাছিল বিধান সভালৈ অহাৰ।\n১৯৬৬ চনত মই লক্ষীমপুৰলৈ গৈছিলোঁ। কিছু তথ্য বিচাৰি 'মিৰি জীয়ৰী' ছবিৰ সম্পৰ্কত। লক্ষীমপুৰৰ ডেকা-গাভৰুসকলে তাত মোক ক'লে - "ইলেকচন আহিল। আমাক মানুহ লাগে। -  আমাৰ কথা কোৱা, সংস্কৃতিৰ কথা কোৱা মানুহ।" মই ক'লোঁ, এইবোৰ মিছা কথা। ইলেকচন খেলিবৰ বাবে সমষ্টি লাগিব। মোৰ বাবে সমষ্টি ক'ত ?\nতাৰ পৰা গুৱাহাটী আহি পালোঁ। হঠাৎ দেউতা ঢুকাই থাকিল। ঢুকোৱাৰ আগদিনা মোক ক'লে, 'তই সম্পাদকলৈ চিঠি' হৈয়েই থাকিবি নেকি আর্টৰ জগতত? বিধান সভাৰ মজিয়ালৈ যাব লাগে, গৈ তাত দৃষ্টি আকর্ষণ কৰিলেহে সি আইন হ'ব, বিধান হ'ব। বাহিৰৰ পৰা চিঞৰিলে কি হ'ব?" তাৰ পাছত দেউতাৰ শ্ৰাদ্ধলৈ ফণী বৰাদেউ আহি ক'লে- "আপুনি এইবাৰ ইলেকচনত উঠক।"\nবিষ্ণু ককাইদেৱে আহি ক'লে - "আমি কিছুমান আর্টিষ্ট যাব লাগে। মইতো উঠিমেই তেজপুৰৰপৰা।" দেউতাৰ কথাৰ সূত্র ধৰি মোক এঘণ্টামান বক্তৃতা দিলে। বিষ্ণুদাৰ ধমকতে ময়ো ভাবিলো- ঠিক আছে, চাওঁচোন পাঁচটা বছৰ। -  কেনেকৈনো চৰকাৰটো চলে, মোৰ জ্ঞানত অন্ততঃ আৰু অলপ যোগ হ'ব।দেউতাৰ কথাখিনিয়ে ইতিমধ্যে মোক ভবাই তুলিছিল। তাতে বাকীসকলৰ কথাই মোক আৰু উৎসাহ যোগালে। এনেতে ফণী বৰাদেউৱে মোক ক'লে- "ভূপেন, তুমি নাওবৈচা সমষ্টিৰপৰা উঠিব লাগিব। -  সমষ্টিটো খালী আছ।"\nনাওবৈচালৈ মই কাহানিও যোৱা নাই। মোক কোনে চিনি পাব? আকৌ যেতিয়া লক্ষীমপুৰলৈ গ'লোঁ, তেতিয়া এই সকলোবোৰ যোগ হ'ল। ইমান হাজাৰ হাজাৰ ল'ৰা-ছোৱালীৰ এটি মৰমৰ দাবী শুনিলোঁ আৰু মই ভাবিলোঁ  - ঠিক আছে, চাওঁচোন পাঁচটা বছৰ। কেনেকৈনো চৰকাৰটো চলে। মোৰ জ্ঞানত অন্ততঃ আৰু অলপ যোগ হ'ব। তাত থকা এচ. ডি. অ'. বি. পি. সিং (আই,এ,এচ) এ ক'লে -"দাদা, খেলিয়ে না। নাটকটো বহুত খেলে হ্যাই। আপ নামিনেচন পেপাৰ দে দীজিয়ে, ওচকে বাদ ফিৰ উইড্রো কৰি লীজিয়ে। দে তো দীজিয়ে।" ধেমালিৰ মাজতে লক্ষীমপুৰ ক'ৰ্টত গৈ নমিনেচন পেপাৰত চহী কৰি দিলোঁ। তাৰ পাছত গোটেই ভাৰতবৰ্ষত নিউজ ওলাই গ'ল। ষ্টেটছমেনৰ প্রথম পৃষ্ঠাত লিখিলে যে ভূপেন হাজৰিকাই এইবাৰ ইলেকচন খেলিব। এটা হুলস্থূল নিউজ হৈ গ'ল। মই ভাবি থৈছোঁ। -  উইড্রো কৰিবৰ দিনা মই উইড্রো কৰিম। সেইদিনা মই পুৱা গা পা ধুই উইড্রো কৰিম বুলি গৈছে। গৈ দেখোঁ  -  মোৰ পিছফালে হাজাৰ হাজাৰ ল'ৰা-ছোৱালী। সকলোৰে দাবী - আপুনি উইড্রো কৰিব নোৱাৰে। আৰু সেই বি. পি. সিংএ ক'লে-"আপুনি উইড্রো কৰিব নোৱাৰে। নাটক খেলিয়ে না। নাটকৰ মানুহ,নাটক কৰকনা।" তেতিয়া নাওবৈচাৰ ৰাইজেও ক'লে,"আপুনি উঠিবই লাগিব। আৰু আপুনি জিকিব। আমি আছোঁ আপোনাৰ কাৰণে। সকলো ভাষা-ভাষী মানুহে আপোনাক সহায় কৰিব।' মোৰ উইড্ৰো কৰা নহ'ল। নাওবৈচালৈ গৈ এখন বিৰাট সভাত ক'লোঁ,যদি মই হাৰি যাওঁ,মই ক'ম -  ৰাইজে মোক নুবুজিলে। আৰু যদি মই জিকো, তেন্তে মই ক'ম  -  মই মন্ত্রী হ'বলৈ নাযাওঁ। মই ৰাইজৰ শোক দুখখিনি বিৰাধী পক্ষৰ পৰা ভূপেন হাজৰিকা হিচাপে চৰকাৰক কমগৈ। কাৰণ, মই দলীয় ৰাজনীতিৰ ভৃত্য নহওঁ। কিমানখিনি আনি দিব পাৰিম ক'ব নোৱাৰোঁ। কিয়নো,মই ক্ষমতাৰ আসনত নাথাকিম।\nপাঁচটা বছৰ। বিশেষকৈ এটা ফিল্ম ষ্টুডিঅ, এটা আর্ট গেলেৰী, এটা জাতীয় নাট্যশালা গঢ়াত মই যথেষ্ট যুঁজিছিলোঁ। এটা নন-প্রফিট ফিল্ম ষ্টুডিঅ' লাগে  - যিটো নন-প্রফিট হ'ব। এটা হস্পিটেলৰ দৰে। মই যিমান পাৰোঁ সম্বল গোটাই 'গতি' নামৰ আলোচনীখনৰ দ্বাৰা এটা আন্দোলন সৃষ্টি কৰিলোঁ। চলিহাদেৱৰ মেজ ওপচাই দিলোঁ। চলিহাদেৱে ক'লে - "মই চেণ্ট্ৰেল গৱৰ্ণমেণ্টক এইখিনি সম্বল দেখুৱাই কিবা কৰিব পাৰিম চাগৈ।' গতিকে এম.এল.এ. হৈ থাকোঁতে মই ষ্টুডিঅ'ৰ আধাৰশিলা স্থাপন কৰোৱালোঁ। এই কাৰণেই আধাৰশিলা স্থাপন কৰালোঁ যে তাক শেষ কৰিব লাগিব। মই জানো আজিৰ ফিল্মৰ ধাৰা ষ্টুডিঅ'ৰ ভিতৰত নহয়,গোটেই দেশখনেই ষ্টুডিঅ' হৈছে। বাস্তৱলৈ যন্ত্র যাব। যন্ত্রৰ ওচৰলৈ বাস্তৱ নাহে। কিন্তু, যিসকলে উপলুঙা কৰি কয়- আমাৰ ইয়াত ষ্টুডিঅ'কৰি কি হ'ব? সেইসকলক মই সুধিম - এইটো চিত্ৰবনৰ সময় নেকি যে এক্সপ'জ নিগেটিভখিনি বাল্টি ধুব? এক্সপজ নিগেটিভখিনি ক'ত এডিট কৰিব? এক্সপজ নিগেটিভখিনি তুলিবলৈ যন্ত্রপাতিখিনি ক'ত থাকিব? পৃথিৱীৰ চাৰিওফালে ষ্টুডিঅ' আছে, যদিও ষ্টুডিঅ'ৰ ভিতৰত কৰা কামখিনিৰ সংখ্যা কমি গৈছে। কিয়নো, বাস্তৱলৈ ই গতি কৰিছে। আজি সাগৰ আঁকি নলয়, সাগৰৰ ওচৰলৈ কেমেৰা যায়। আজি বাস্তৱবাদৰ যুগ যেতিয়া নৱ-বাস্তৱবাদ,বস্তুবাদ। -  যি বাদেই নহওক কিয়,সকলো কিন্তু বাস্তৱমুখী। সেইখিনি কৰিবলৈ হ'লেও আমাক মিনিমাম সামগ্ৰীখিনি ৰাখিবৰ কাৰণে এটা মন্দিৰ লাগে। সেইটো নন-প্রফিট হ'ব লাগিব। সেইটো কোনোবা বণিয়াই চলাব নালাগিব, সেইটো চলাব বনুৱাই। সেয়ে ভাৰতবৰ্ষত আমি প্রথম ষ্টুডিঅ' পাতিবলৈ সমর্থ হৈছিলোঁ। সেইটো বিধান সভাত গালি পাৰিয়েই হওক, যুক্তি দেখুৱাই হওক, আমি কৰিছোঁ। মোৰ সৈতে এই ক্ষেত্ৰত পূর্ণ সহযোগিতাত আছিল বিষ্ণু ৰাভাদেউ।\nতাৰ পাছত আহিল সংহতি সংস্কৃতি আৰু সংহতিৰ ব্যৱহাৰ কৰিবৰ কাৰণে যিবিলাক উপাদান আছিল তাকে লৈ সক্রিয় কৰি তুলিছিলোঁ। তাৰ মাজতে নাওবৈচাক মই পাহৰা নাছিলোঁ। বিৰোধী পক্ষৰ সদস্য হিচাপে তাৰ স্কুলকেইখন, মথাউৰি আৰু বিজুলীবাতি উন্নতিকৰণ হ'ল। কিছু কিছু কাম নহ'ল। কিছু কিছু হ'ল। বিধানসভাৰ পৰা বিদায় ল'বৰ দিনা মই মোৰ ভাষণত কৈছিলো, নিশ্চয় সেইটো গেজেটত আছে।\nটেগভূপেন হাজৰিকা ৰাজনীতি\nপূৰ্বৱৰ্তী লেখা নৈৰাজ্যবাদ আৰু নৱ প্রজন্ম ( পাৰ্থপ্ৰতীম বৰকটকী)\nপৰৱৰ্তী লেখা ম্যানমাৰৰ ৰোহিংগীয়া আৰু অসমৰ মুছলমান বিধায়ক ( জমিৰউদ্দিন তালুকদাৰ )
